**ДОГОВОР**

**за финансиране по**

**процедура чрез подбор** **[…] от Механизма за възстановяване и устойчивост за изпълнение на проект […] по инвестиция К7.И1 „Широкомащабно разгръщане на цифрова инфраструктура на територията на България“ от Националния план за възстановяване и устойчивост на Република България**

Между страните:

………………….. в качеството на Ръководител на СНД по Инвестиция К7.И1- „Широкомащабно разгръщане на цифрова инфраструктура на територията на България“, със седалище и адрес на управление: гр. София, п.к. 1000, ул. „Дякон Игнатий” № 9, ЕИК 000695388 и ДДС номер BG000695388, и **….** – … дирекция „Финанси”, от една страна,

и

наименование и седалище на крайния получател, ЕИК……………………..,

основание чл. 27, ал.1 от Постановление на Министерски съвет № 114 от 8 юни 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (ПМС № 114/2022), във връзка с постъпило предложение за изпълнение на инвестиция ИСМ-ИСУН 2020, раздел НПВУ № …..................... .............................. и ......... от оценителен доклад (изготвен на основание чл. 18, ал. 1 от ПМС № 114/2022), одобрен от Ръководителя на Структура за наблюдение и докладване („**СНД“**) и Решение за предоставяне на средства от Механизма по всяко предложение (издадено на основание на чл. 20, ал. 1 от ПМС № 114/2022),

се сключи този договор („**Договора/Договорът**“), с който страните се споразумяха за следното:

**Предмет на договора**

**Чл. 1**. **(1)** Ръководителят на СНД предоставя на крайния получател безвъзмездно финансиране в максимално допустимия размер до […] лева за изпълнение на проект […] по инвестиция К7.И1 „Широкомащабно разгръщане на цифрова инфраструктура на територията на България“ от Националния план за възстановяване и устойчивост на Република България (НПВУ), наричан по-нататък „инвестицията“.

**(2)** Безвъзмездното финансиране се предоставя съгласно условията на този договор и приложенията към него, за които крайният получател декларира, че познава и приема.

**(3)** Крайният получател приема отпуснатото безвъзмездно финансиране и се задължава да изпълни инвестицията съгласно параметрите в Приложение I, неразделна част от договора, както и всички задължения, произтичащи от договора и приложенията към него, в това число с тези от тях, в които се наложат промени.

**(4)** Окончателната сума на безвъзмездното финансиране се определя при спазване на Условията за кандидатстване […] и Общите условия към договорите за финансиране по К7.И1„Широкомащабно разгръщане на цифрова инфраструктура на територията на България“ от Националния план за възстановяване и устойчивост на Република България (НПВУ)/Условия за изпълнение (наричани по-нататък „Общите условия/Условията за изпълнение“).

**Влизане в сила на договора и срок на изпълнение на инвестицията**

**Чл. 2. (1)** Настоящият договор влиза в сила от деня на подписването му от двете страни.

**(2)** Изпълнението на инвестицията започва от датата на влизането на договора в сила.

**(3)** Крайният срок за изпълнение на инвестицията по настоящия договор е до 30.06.2026 г.

**(4)** За целите на настоящия договор инвестицията се счита за изпълнена на датата, на която информацията за изградената физическа инфраструктура и/ или разположената електронна съобщителна мрежа бъде предоставена в Единната информационна точка, като към заявлението за регистрация крайният получател прилага документите за въвеждане в експлоатация по смисъла на Закона за устройство на територията за физическата инфраструктура, съответно – информацията и протоколите по чл. 54 от Закона за електронни съобщителни мрежи и физическа инфраструктура за разполагането на електронната съобщителна мрежа.

**Държавна помощ**

**Чл. 3. (1)** Предложението за изпълнение на инвестиция, Приложение І към настоящия договор, е в съответствие с чл. 52г „Помощи за мрежи за пренос на данни“ от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 2014 г., стp. 1), последно изменен с Регламент (ЕС) № 2023/1315 (OB L 167, 2023г., стр. 1).

**(2)** Администратор на помощта е Ръководителят на СНД.

**(3)** При изпълнението на инвестицията крайният получател се задължава да изпълнява изискванията на Регламента по ал. 1, и разпоредбите и мерките по неговото прилагане и изпълнение.

**(4)** Крайният получател се задължава да осигури устойчивост на проектните дейности, като:

**1.** за срок от минимум 20 години след одобрение на окончателния отчет по инвестицията: (а) не прехвърля правото на собственост върху физическата инфраструктура и електронната съобщителна мрежа, изградени или разположени в резултат на инвестицията по настоящия Договор, освен със съгласието на Ръководителя на СНД и при условие че новият собственик поеме всички задължения по този договор за съответната прехвърлена инфраструктура или мрежа (б) не променя предназначението на активите, придобити в резултат на изпълнението на инвестицията; и (в) не сключва договори от всякакъв характер с трети лица и/или извършва други действия, които биха могли да доведат до значително изменение в резултатите от инвестицията;

**2.** застрахова имуществото (за покриване на разходите за ремонт/възстановяване в случай на повреда или унищожаване на инфраструктурата или мрежата), придобито в резултат на инвестицията за първата година на експлоатация, като застрахователната сума е най-малко равна на размера на реално получените безвъзмездни средства;

**3.** за период от 20 години след одобрение на окончателния Финансово-технически отчет по проекта осигурява поддръжка на инфраструктурата, обект на финансиране.

**(5)** Крайният получател се задължава да изпълнява задълженията си и да оказва съдействие на съответните компетентните органи в случай на необходимост от възстановяването на неправомерно предоставена държавна помощ, което се извършва по реда на чл. 38 от Закона за държавните помощи, съгласно който решение на Европейската комисия за възстановяване на неправомерна и несъвместима или на неправилно използвана държавна помощ подлежи на принудително изпълнение по реда на Данъчно-осигурителния процесуален кодекс (ДОПК). Когато с решението на Европейската комисия за възстановяване на неправомерна и несъвместима или на неправилно използвана държавна помощ не са индивидуализирани получателите на помощ и размерът на сумата, която трябва да се възстанови, администраторът на помощ издава допълнително и акт за установяване на публично вземане по реда на чл. 166, ал. 2 и 3 от ДОПК. Не се разрешава предоставяне на нова държавна помощ на предприятие, което не е изпълнило решение на Европейската комисия за възстановяване на неправомерно предоставена държавна помощ и не е възстановило изцяло неправомерно получената държавна помощ.

**(6)** При нарушения от страна на крайния получател на изискванията на регламента по ал. 1, крайният получател следва да възстанови изцяло предоставената държавна помощ със съответната законова лихва.

**(7)** При кандидатстване за друго публично финансиране крайният получател следва да има предвид правилата за натрупване с друга държавна помощ, както са посочени в Условията за кандидатстване.

**Изпълнение на инвестицията**

**Чл. 4. (1)** Крайният получател изпълнява инвестицията съгласно одобреното предложение, посочено в чл. 1 от договора, Условията за кандидатстване, Общите условия, както и условията по настоящия договор.

**(2)** Крайният получател е длъжен да заплати изцяло дължимия ДДС върху допустимите разходи за изпълнение на инвестицията и да администрира ДДС като недопустим разход в съответствие с приложимите за това правила.

**(3)** Крайният получател се задължава да изпълни определени етапи от инвестицията и да предостави на Ръководителя на СНД доказателства за изпълнението в съответствие с условията и сроковете, предвидени в Общите условия.

**(4)** При избор на изпълнител/и крайният получател задължително прилага разпоредбите на националното законодателство за условията и реда за определяне на изпълнител от страна на крайните получатели. Всички указания, давани от Ръководителя на СНД във връзка с изпълнението на договорите за финансиране, са задължителни за крайния получател. В процеса на изпълнение на проектите крайният получател може да възлага на изпълнител (подизпълнители) извършването на определени дейности по проекта. Изпълнителят/подизпълнителите не са партньори по изпълнението на проекта и се избират в съответствие със Закона за обществените поръчки или с реда, предвиден в Постановление № 80 на Министерския съвет от 9 май 2022 г.

**(5)** Крайният получател поема задължение да събира и въвежда в Информационната система за Механизма за възстановяване и устойчивост данни по чл. 22, параграф 2, буква „г“ на Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост (ОВ L 57, 2021г., стр. 17).

**(6)** Във връзка с изпълнението на Договора крайният получател няма право да предявява разходи по сключени договори с лица, с които е свързан по смисъла на параграф първи от допълнителните разпоредби на Търговския закон и/или са обект на конфликт на интереси, освен ако тези договори не са сключени при спазване на изискванията на Глава 8а от ДОПК.

**Условия за плащане**

**Чл. 5. (1)** За изпълнението на инвестицията се извършва авансово плащане, междинни плащания и окончателно плащане.

**(2)** Авансово плащане в размер на не повече от 20% от сумата по чл. 1, ал.1 в срок от […] работни дни от датата на представяне чрез ИСМ-ИСУН на:

**1.** искане за плащане;

**2.** банкова гаранция за изпълнение по образец за сума равна на стойността на аванса; банковата гаранция се освобождава при условията, предвидени в нея;

**3.** финансова идентификационна форма по образец;

**(3)** Авансовото плащане се използва от крайния получател единствено за плащания на допустимите разходи по инвестицията.

**(4)** Междинни плащания (едно или повече) в размер, определен като към стойността на извършените допустими разходи за изпълнение на инвестицията в отчетния период се приложи процентът на безвъзмездно финансиране, определен в описанието на инвестицията – Приложение І.

**(5)** Междинното плащане се извършва при представяне чрез ИСМ-ИСУН на:

**1.** искане за плащане;

**2.** съответен Финансово-технически отчет;

**3.** финансова идентификационна форма по образец;

**4.** декларация по образец за спазване на принципите и основните изисквания към изпълнението на МВУ съгласно Регламент (ЕС) 2021/241 (принципа за непричиняване на значителна вреда съгл. чл. 5, пар. 2, забрана за двойно финансиране съгласно чл. 9, изречение 2, забраната за измама, корупция и конфликт на интереси съгласно чл. 22 от посочения регламент).

**(6)** Общата сума на авансовото и междинните плащания не трябва да надвишава […] % от стойността на безвъзмездното финансиране по договора.

**(7)** Окончателно плащане в размер на разликата между общата стойност на безвъзмездното финансиране, изчислена като се приложи процентът на безвъзмездно финансиране, определен в описанието на инвестицията – Приложение І, към общия размер на одобрените разходи за изпълнение на инвестицията, след приспадане на сумата по полученото авансово и междинни плащания, натрупаната лихва върху тях и други печалби, пряко генерирани при изпълнението на инвестицията съгласно чл. 8, ал. 4.

**(8)** Окончателното плащане се извършва при представяне чрез ИСМ-ИСУН на:

**1.** искане за плащане;

**2.** окончателен Финансово-технически отчет;

**3.** счетоводна справка от крайния получател, подкрепена със съответните доказателства, относно генерираните при изпълнението на инвестицията печалби, ако е приложимо;

**4.** удостоверение от обслужващата банка и/или банкови извлечения за периода от постъпване на авансово плащане до неговото пълно разходване с цел удостоверяване на наличие/неналичие на начислена лихва във връзка с авансовото плащане;

**5.** декларация по образец за спазване на принципите и основните изисквания към изпълнението на МВУ съгласно Регламент (ЕС) 2021/241 (принципа за непричиняване на значителна вреда съгл. чл. 5, пар. 2, забрана за двойно финансиране съгласно чл. 9, изречение 2, забраната за измама, корупция и конфликт на интереси съгласно чл. 22 от посочения регламент;

**6.** финансова идентификационна форма по образец на СНД.

**Гаранция за изпълнение**

**Чл. 6. (1)** Крайният получател гарантира изпълнението на произтичащите от този договор негови задължения с гаранция в размер на поискания аванс съгласно чл. 5 (2), която служи за обезпечаване на изпълнението на задълженията на Крайния получател по договора. Крайният получател е длъжен да представи Гаранцията за изпълнение при сключване на договора. Гаранцията за изпълнение е със срок на валидност до 30.09.2026 г. (включително).

**(2)** Гаранцията за изпълнение се предоставя във формата на банкова гаранция в полза на СНД. Крайният получател предава на Ръководителя на СНД оригинален екземпляр на издадената в негова полза банкова гаранция.

**(3)** Гаранцията за изпълнение се освобождава от Ръководителя на СНД в срок до 60 (шестдесет) дни от одобряване на отчета за изпълнение на инвестицията от СНД чрез връщане на нейния оригинал на крайния получател или упълномощено от него лице.

**(4)** Гаранцията за изпълнение не се освобождава от Ръководителя на СНД, ако в процеса на изпълнение на договора е възникнал спор между Страните относно неизпълнение на задълженията на крайния получател по договора и въпросът е отнесен за решаване пред съд. При окончателно решаване на спора в полза на СНД, СНД може да пристъпи към усвояване на Гаранцията за изпълнение.

**(5)** Ръководителят на СНД има право да задържи и усвои Гаранцията за изпълнение в пълен размер:

**1.** при неизпълнение на инвестицията в съответствие с параметрите на Приложение I, Условията за кандидатстване и Общите правила;

**2.** при започване на производство по ликвидация на крайния получател или при обявяването му в несъстоятелност;

**3.** при разваляне на договора по установения ред или прекратяване по причини, свързани с неизпълнение на задълженията от страна на крайния получател.

**Адреси за контакти**

**Чл. 7. (1)** Кореспонденцията, свързана с настоящия договор, трябва да бъде в писмена форма, да съдържа номера на договора за финансиране и наименованието на Предложението за изпълнение на инвестиция, и трябва да бъде изпращана посредством ИСМ-ИСУН.

**(2)** В допълнение, двете страни по договора за финансиране могат да осъществяват контакт и на следните адреси:

**За Ръководителя на Структура за наблюдение и докладване:**

гр. София 1000, ул. „Дякон Игнатий“ 9-11

**За Крайния получател:**

Адресът за кореспонденция на Крайния получател е посочен в Приложение I към договора.

**Приложения**

**Чл. 8. (1)** Следните документи представляват приложения към настоящия договор за финансиране и са неразделна част от него:

**1.** Приложение I: Описание на Предложението за изпълнение на инвестиция (Формуляр за кандидатстване, подаден в ИСМ-ИСУН 2020, раздел НПВУ);

**2.** Приложение II: Общи условия към договорите за финансиране по К7.И1 „Широкомащабно разгръщане на цифрова инфраструктура на територията на България“ от Националния план за възстановяване и устойчивост на Република България (НПВУ);

**3.** Приложение III: Декларация при кандидатстване;

**4.** Приложение IV: Декларация за държавни помощи;

**5.** Приложение V: Минимални технически изисквания;

**6.** Приложение VI: Условия за кандидатстване;

**7.** Приложение VII: Декларация за липса на промени във вече декларирани обстоятелства;

**8**. Приложение VIII: Декларация по ЗЕСМФИ;

**9.** Приложение IX: Съответствие на мярката с Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора правилата - Общ регламент за групово освобождаване (ОРГО);

**10.** Приложение X: Целеви райони за интервенция;

**11.** Приложение XI: Документация за неотменимото право на ползване (IRU).

**(2)** В случай на противоречие между разпоредбите на Приложенията и тези на Договора, с предимство се прилагат разпоредбите на договора. В случай на противоречие между разпоредбите на Приложение II и тези на другите приложения, с предимство се прилагат разпоредбите на Приложение II.

**РЪКОВОДИТЕЛ НА СТРУКТУРА ЗА НАБЛЮДЕНИЕ И ДОКЛАДВАНЕ**

**…………………………**

[подпис]

**ЗА КРАЙНИЯ ПОЛУЧАТЕЛ**

**…………………………**

[подпис]